Il-Kummissjoni Ewropea adottat White Paper li tindirizza l-konsegwenzi distorsivi kkaġunati mis-sussidji barranin fis-Suq Uniku. Issa l-Kummissjoni qiegħda titlob il-fehmiet u l-kontribut tal-partijiet ikkonċernati kollha dwar l-alternattivi li ġew inklużi fil-White Paper. Il-konsultazzjoni pubblika, li se tibqa' miftuħa sat-23 ta' Settembru 2020, se tgħin lill-Kummissjoni tħejji l-proposti leġiżlattivi xierqa f'dan il-qasam. Il-Viċi President Eżekuttiv Margrethe Vestager, responsabbli għall-politika tal-kompetizzjoni u għar-ragruppament Ewropa Lesta għall-Era Diġitali, qalet: “L-ekonomija tal-Ewropa hija miftuħa u interkonnessa mill-qrib mal-bqija tad-dinja. Biex dan jibqa' aspett pożittiv jeħtiġilna noqogħdu b'seba' għajnejn. Huwa għalhekk li għandna bżonn l-għodda t-tajba biex niżguraw li s-sussidji barranin ma jħallux effett ta' distorsjoni fis-suq tagħna, bl-istess mod kif nagħmlu b'rabta mas-sussidji nazzjonali. Il-White Paper tal-lum tiftaħ diskussjoni importanti dwar kif nistgħu nindirizzaw l-effetti kkaġunati mis-sussidji barranin. Is-Suq Uniku huwa essenzjali għall-prosperità tal-Ewropa u jaħdem sew biss jekk ikun hemm kundizzjonijiet ekwivalenti.” Il-Kummissarju għas-Suq Intern, Thierry Breton, qal: “Bil-White Paper tal-lum qegħdin niksbu element fundamentali tal-viżjoni tagħna ta' Strateġija Industrijali Ġdida tal-Ewropa mibnija fuq il-kompetizzjoni, fuq is-swieq miftuħa u fuq Suq Uniku b'saħħtu. Il-kundizzjonijiet ekwivalenti fis-Suq Uniku jinsabu fil-qalba ta' din l-inizjattiva u se jgħinu lill-kumpaniji tagħna joperaw u jikkompetu fil-livell globali u b'hekk jippromwovu l-awtonomija strateġika miftuħa tal-UE. Bħala parti mir-regoli tas-Suq Uniku tagħna jeħtiġilna nevitaw li s-sussidji barranin ifixklu l-proċeduri ta' akkwist u niżguraw li d-ditti jibbenefikaw minn aċċess ġust għall-kuntratti pubbliċi.” Il-Kummissarju għall-Kummerċ Phil Hogan qal “L-UE hija fost l-aktar ekonomiji miftuħa fid-dinja, u tiġbed livelli għolja ta' investiment mingħand is-sħab kummerċjali tagħna. Madankollu, il-ftuħ tagħna qiegħed jiġi kkontestat aktar permezz ta' prattiki kummerċjali barranin, fosthom sussidji li jħallu effett ta' distorsjoni fuq il-kundizzjonijiet ekwivalenti għall-kumpaniji fl-UE. Flimkien mal-għodod l-oħra li huma disponibbli fil-livell tal-UE, bħall-iskrinjar tal-investiment dirett barrani u l-miżuri ta' difiża kummerċjali, il-White Paper hija għodda pożittiva oħra li se tiżdied ma' dawk li għandna biex niksbu l-awtonomija strateġika miftuħa tagħna.” Ir-regoli tal-UE dwar il-kompetizzjoni, l-istrumenti ta' difiża kummerċjali u r-regoli dwar l-akkwist pubbliku għandhom rwol importanti biex jiżguraw kundizzjonijiet ekwivalenti għall-kumpaniji fis-Suq Uniku. Is-sussidji tal-Istati Membri dejjem kienu suġġetti għar-regoli dwar l-Għajnuna mill-Istat biex jiġu evitati d-distorsjonijiet. Jidher li s-sussidji li jingħataw minn gvernijiet barra mill-UE lil kumpaniji fl-UE qegħdin iħallu impatt negattiv dejjem jikber fuq il-kompetizzjoni fis-Suq Uniku, iżda dawn jaqgħu lil hinn mill-kontroll tal-UE tal-għajnuna mill-Istat. Hemm għadd dejjem jiżdied ta' każi fejn jidher li s-sussidji barranin iffaċilitaw l-akkwiżizzjoni ta' kumpaniji fl-UE jew ħallew effett distorsiv fuq id-deċiżjonijiet ta' investiment, fuq l-operazzjonijiet tas-suq, fuq il-politiki tal-ipprezzar tal-benefiċjarji tagħhom, jew fuq il-preżentazzjoni ta' offerti f'akkwisti pubbliċi, għad-detriment ta' kumpaniji li ma jingħatawx sussidji. Barra minn hekk, ir-regoli eżistenti dwar id-difiża tal-kummerċ jirrigwardaw biss l-esportazzjonijiet ta' prodotti minn pajjiżi terzi u għaldaqstant ma jindirizzawx id-distorsjonijiet kollha kkaġunati mis-sussidji barranin li jingħataw minn pajjiżi mhux fl-UE. Jidher li hemm lakuna regolatorja fil-każijiet meta s-sussidji barranin jieħdu s-sura ta' flussi finanzjarji li jiffaċilitaw l-akkwiżizzjonijiet ta' kumpaniji fl-UE jew meta jgħinu direttament l-operat ta' kumpanija fl-UE, jew jiffaċilitaw l-offerti fi proċedura ta' akkwist pubbliku. B'hekk il-White Paper tipproponi soluzzjonijiet u ssejjaħ għal għodod ġodda li jindirizzaw din il-lakuna regolatorja. F'dan il-kuntest qiegħda tressaq diversi approċċi. L-ewwel tliet alternattivi (l-hekk imsejħa “Moduli”) għandhom l-għan li jindirizzaw l-effetti distorsivi kkaġunati minn sussidji barranin (i) b'mod ġenerali fis-Suq Uniku (Modulu 1), (ii) f'akkwiżizzjonijiet ta' kumpaniji fl-UE (Modulu 2) u (iii) matul proċeduri ta' akkwist pubbliku tal-UE (Modulu 3). Aktar milli jkunu alternattivi, dawn il-Moduli jistgħu jikkomplementaw lil xulxin. Il-White Paper tistabbilixxi wkoll approċċ ġenerali għas-sussidji barranin fil-kuntest tal-finanzjament tal-UE. Strument ġenerali li jaqbad l-effetti ta' distorsjoni tas-sussidji barranin (“Modulu 1”) Il-Modulu 1 jipproponi l-ħolqien ta' strument ġenerali għall-iskrutinju tas-suq li jaqbad is-sitwazzjonijiet kollha possibbli fis-suq fejn is-sussidji barranin jistgħu jikkawżaw distorsjonijiet fis-Suq Uniku. Fil-qafas ta' dan il-Modulu, l-awtorità superviżorja, li tkun jew awtorità nazzjonali jew il-Kummissjoni, tkun tista' taġixxi fuq kwalunkwe indikazzjoni jew informazzjoni li kumpanija fl-UE tibbenefika minn sussidju barrani. Jekk tiġi stabbilita l-eżistenza ta' sussidju barrani, l-awtorità timponi miżuri li jirrimedjaw l-impatt distorsiv li x'aktarx jinħoloq, bħal pereżempju pagamenti ta' rimedju u rimedji strutturali u komportamentali. Minkejja dan, tista' tqis ukoll li l-attività jew l-investiment li jiġu ssussidjati jkollhom impatt pożittiv li jkun akbar mid-distorsjoni, u b'hekk ma tkomplix l-investigazzjoni (l-“Eżami ta' Interess tal-UE”). Sussidji barranin li jiffaċilitaw l-akkwiżizzjoni ta' kumpaniji fl-UE (“Modulu 2”) L-ewwel modulu jista' jiġi kkomplementat mill-Modulu 2, li huwa maħsub biex jindirizza b'mod speċifiku d-distorsjonijiet ikkaġunati minn sussidji barranin li jiffaċilitaw l-akkwiżizzjoni ta' kumpaniji fl-UE. L-għan ta' dan il-modulu huwa li jiżgura li s-sussidji barranin ma jagħtux benefiċċju inġust lil min jirċevihom meta jakkwistaw kumpaniji oħrajn fl-UE u ishma fihom, kemm direttament billi s-sussidji jintrabtu ma' akkwiżizzjoni partikolari jew indirettament permezz ta' żieda de facto tas-saħħa finanzjarja tal-akkwirent. Skont il-Modulu 2, il-kumpaniji li jibbenefikaw minn appoġġ finanzjarju ta' gvern mhux fl-UE jkollhom jinnotifikaw lill-awtorità superviżorja kompetenti dwar kull kumpanija fl-UE li jakkwistaw, 'il fuq minn ċertu limitu. Il-White Paper tipproponi li l-Kummissjoni tkun l-awtorità superviżorja kompetenti. It-tranżazzjonijiet ma jkunux jistgħu jingħalqu sakemm ikun għadu għaddej ir-rieżami tal-Kummissjoni. Jekk l-awtorità superviżorja tikkonkludi li l-akkwiżizzjoni tkun ġiet iffaċilitata minn sussidju barrani u tħalli impatt ta' distorsjoni fuq is-Suq Uniku, hija tkun tista' jew taċċetta impenji mill-parti notifikanti li effettivament jirrimedjaw id-distorsjoni jew, fl-aħħar mill-aħħar, tipprojbixxi l-akkwiżizzjoni. Skont dan il-Modulu, il-Kummissjoni tkun tista' wkoll tapplika l-Eżami ta' Interess tal-UE. Sussidji barranin fi proċeduri ta' akkwist pubbliku tal-UE (“Modulu 3”) Is-sussidji barranin jista' jkollhom ukoll effett ta' ħsara fuq it-twettiq tal-proċeduri ta' akkwist pubbliku fl-UE. Din il-kwistjoni hija indirizzata taħt il-Modulu 3. Is-sussidji barranin jistgħu jippermettu li l-offerenti jiggwadanjaw vantaġġ inġust, pereżempju billi jippreżentaw offerti li jkunu anqas mill-prezz tas-suq jew saħansitra bl-irħis, u b'hekk jiksbu kuntratti ta' akkwist pubbliku li kieku ma kinux jiksbu. Skont dan il-Modulu, il-White Paper qed tipproponi mekkaniżmu fejn l-offerenti jkollhom jinnotifikaw lill-awtorità kontraenti dwar kwalunkwe kontribuzzjoni finanzjarja li jkunu ngħataw mingħand pajjiżi barra mill-UE. Sussegwentement, l-awtoritajiet kontraenti u superviżorji kompetenti jivvalutaw jekk ikunx ingħata sussidju barrani u jekk dan ikunx għamel il-proċedura ta' akkwist waħda inġusta. F'dan il-każ, l-offerent jiġi eskluż mill-proċedura tal-akkwist. Sussidji barranin fil-kuntest tal-finanzjament tal-UE Fl-aħħar nett, il-White Paper tistabbilixxi l-alternattivi biex tiġi indirizzata l-kwistjoni tas-sussidji barranin fil-każ li jsiru applikazzjonijiet għall-appoġġ finanzjarju tal-UE. L-operaturi ekonomiċi kollha għandhom jikkompetu għall-finanzjament tal-UE b'mod ekwu. Madankollu, is-sussidji barranin jħallu effett ta' distorsjoni fuq dan il-proċess billi jpoġġu lill-benefiċjarji ta' tali sussidju f'pożizzjoni aħjar li japplikaw. Il-White Paper tipproponi alternattivi li jipprevjenu dan il-vantaġġ inġust. Fost l-oħrajn, fil-każ ta' finanzjament permezz ta' offerti jew għotjiet pubbliċi, tkun tapplika proċedura simili bħal dik prevista fil-proċeduri ta' akkwist pubbliku tal-UE. Barra minn hekk, il-White Paper tenfasizza l-importanza li jiġi żgurat li l-istituzzjonijiet finanzjarji internazzjonali li jimplimentaw proġetti appoġġati mill-baġit tal-UE, bħall-BEI jew il-BERŻ, jirreflettu dan l-approċċ lejn is-sussidji barranin. Il-Passi li Jmiss Issa l-White Paper hija miftuħa għall-konsultazzjoni pubblika sat-23 ta' Settembru 2020. Fid-dawl tal-kontributi li se jingħataw, il-Kummissjoni se tippreżenta l-proposti leġiżlattivi xierqa biex tindirizza l-effetti distorsivi tas-sussidji barranin fuq is-Suq Uniku. Sfond Fil-Konklużjonijiet tiegħu tal-laqgħa tal-21 u t-22 ta' Marzu 2019 il-Kunsill Ewropew talab lill-Kummissjoni tidentifika għodod ġodda biex tindirizza l-effetti distorsivi tas-sussidji barranin fuq is-Suq Uniku. Fil-Komunikazzjoni tagħha tal-10 ta' Marzu 2020 “Strateġija Industrijali ġdida għall-Ewropa”, il-Kummissjoni kkonfermat li sa nofs l-2020 hija se tadotta White Paper dwar Strument għas-Sussidji Barranin biex tindirzza l-effetti distorsivi kkaġunati minn sussidji barranin fis-Suq Uniku. Għal aktar informazzjoni Skeda informattiva: White Paper dwar is-Sussidji Barranin Is-sit web tad-DĠ Kompetizzjoni dwar is-Sussidji Barranin